b'\n_START_ARTICLE_\nFeliks Tuisku\n_START_PARAGRAPH_\nFeliks Waldemar Tuisku (18. marraskuuta 1891 Kurikka \xe2\x80\x93 18. maaliskuuta 1961) oli suomalainen j\xc3\xa4\xc3\xa4k\xc3\xa4rimajuri. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri, joka sai tulikasteensa Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan Valkoisen Armeijan riveiss\xc3\xa4 v\xc3\xa4\xc3\xa4pelin\xc3\xa4 ja joukkueenjohtajana.\n_START_SECTION_\nPerhe ja Opinnot\n_START_PARAGRAPH_\nTuiskun vanhemmat olivat sahanomistaja Isak Tuisku ja Hedvig Sofia Nikkola. H\xc3\xa4net vihittiin avioliittoon vuonna 1925 Liisa Saurion kanssa._NEWLINE_Tuisku k\xc3\xa4vi kansakoulun ja yhden lukukauden maamieskoulua ja suoritti yksityisesti viidennen luokan J\xc3\xa4ms\xc3\xa4n yhteiskoulussa vuonna 1924.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nTuisku ty\xc3\xb6skenteli maanviljelij\xc3\xa4n\xc3\xa4 ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 1. komppaniaan 30. tammikuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. H\xc3\xa4n osallistui pataljoonan rintamalta paluun j\xc3\xa4lkeen Polangenissa j\xc3\xa4rjestetyille erikoiskursseille (pommarikurssi) vuonna 1917.\n_START_SECTION_\nSuomen sis\xc3\xa4llissota\n_START_PARAGRAPH_\nTuisku saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana v\xc3\xa4\xc3\xa4peliksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan aluksi komppanianv\xc3\xa4\xc3\xa4peliksi ja my\xc3\xb6hemmin joukkueenjohtajaksi 4. j\xc3\xa4\xc3\xa4k\xc3\xa4rirykmentin 9. j\xc3\xa4\xc3\xa4k\xc3\xa4ripataljoonan 3. komppaniaan. H\xc3\xa4n otti osaa sis\xc3\xa4llissodan taisteluihin Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nTuisku palveli sis\xc3\xa4llissodan j\xc3\xa4lkeen 4. J\xc3\xa4\xc3\xa4k\xc3\xa4rirykmentist\xc3\xa4 muodostetussa J\xc3\xa4\xc3\xa4k\xc3\xa4ripataljoona 4:ss\xc3\xa4, joka tunnettiin my\xc3\xb6hemmin nimill\xc3\xa4 Pohjolan j\xc3\xa4\xc3\xa4k\xc3\xa4ripataljoona ja Kajaanin sissipataljoona. H\xc3\xa4n toimi pataljoonassa joukkueenjohtajana, komppanianp\xc3\xa4\xc3\xa4llikk\xc3\xb6n\xc3\xa4 ja lopuksi pataljoonan talousp\xc3\xa4\xc3\xa4llikk\xc3\xb6n\xc3\xa4. H\xc3\xa4n osallistui heimosotiin Petsamon retkikuntaan 25. helmikuuta 1920. H\xc3\xa4n l\xc3\xa4hti retkelle Tampereelta II komennuskunnan (nimi muuttui my\xc3\xb6hemmin retkikunnan 2. komppaniaksi) p\xc3\xa4\xc3\xa4llikk\xc3\xb6n\xc3\xa4. H\xc3\xa4n haavoittui sotaretkell\xc3\xa4 Salmij\xc3\xa4rven taistelussa 1. huhtikuuta 1920. Atmeijasta h\xc3\xa4n erosi 14. toukokuuta 1927 ja ty\xc3\xb6skenteli sen j\xc3\xa4lkeen maanviljelij\xc3\xa4n\xc3\xa4 Nurmeksessa.\n_START_SECTION_\nTalvi- ja jatkosota\n_START_PARAGRAPH_\nTuisku osallistui talvisotaan Lieksassa Pohjois-Karjalan Ryhm\xc3\xa4n T\xc3\xa4ydennyspataljoonan komentajana. V\xc3\xa4lirauhan aikana h\xc3\xa4n toimi Lieksan komendanttina. Jatkosodan puhjettua h\xc3\xa4net komennettiin 35. Linnoituskomppanian p\xc3\xa4\xc3\xa4llik\xc3\xb6ksi Rukaj\xc3\xa4rvelle. H\xc3\xa4net haudattiin Nurmekseen.'